»Feminister er ligesom en trafikulykke. Spændende at observere på afstand, men vores samfund kan ikke fungere, hvis der er for mange«. Sådan skrev næstformanden for Liberal Alliances Ungdom forleden på sin facebook-profil. Dagen derpå beklagede han bemærkningen og undskyldte med, at han nok havde »været lidt for kæk i en fart«.

Men næstformanden har det ikke fra fremmede. For Liberal Alliance har længe lagt billet ind på rollen som Danmarks sexistiske parti.

Partiets ideologiske spydspids, Ole Birk Olesen, åbnede allerede ballet i 2011 med et 7-punkts anklageskrift mod kvinder, hvor han bl.a. beskyldte kvinder for at være »i deres følelsers vold og uden tilstrækkelig kontakt med deres forstand« og »ude af stand til at opbygge og opretholde en levedygtig menneskelig civilisation«.Men så er det jo heldigt, at vi har kloge mænd som Ole Birk Olesen til at fortælle os, hvordan verden hænger sammen. Det nød jeg selv godt af for nylig i en debat i Deadline, hvor Ole Birk Olesen bedrev højkomik med denne sætning: »Jeg belærer dig ikke. Jeg fortæller dig bare, hvordan tingene hænger sammen«.